SK Úradný vestník Európskej únie C 186/15

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 186/09)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„SICILIA“

EÚ č.: IT-PGI-0005-01305 – 29.1.2015

CHOP( ) CHZO ( X )

1. Názov:

„Sicilia“.

2. Členský štát alebo tretia krajina

Taliansko.

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, oleje atď.).

3.2. Opis výrobku, na ktorý sa vzťahuje názov uvedený v bode 1

V čase balenia musí mať olej s chráneným zemepisným označením „Sicilia“ tieto vlastnosti:

Chemický/fyzikálny rozbor

Kyslosť (vyjadrená ako kyselina olejová): maximálne 0,5 %

Peroxidové číslo: ≤ 12 mEqO2/kg

Celkový obsah polyfenolov: ≥ 100 mg/kg

Organoleptické hodnotenie (metóda IOC)

Výrobok je charakteristický jedinečnou ovocnou príchuťou a organoleptickými znakmi trávy, paradajky a artičoky. I keď sa intenzita ich výraznosti mení v závislosti od pôdy, klimatických podmienok, agronomických a technologických faktorov, vďaka nim je extra panenský olivový olej „Sicilia“ výnimočný v porovnaní s inými olejmi.

Mediánový interval Minimum Maximum Ovocná aróma a príchuť (zrelé olivy) ≥ 2 ≤ 8 Ovocná aróma a príchuť (zelené olivy) ≥ 2 ≤ 8 Aróma a príchuť trávy a/alebo paradajky a/alebo artičoky > 2 ≤ 8 Horkosť > 2 ≤ 7 Štipľavosť > 2 ≤ 8

Olej má zmyslový profil, ktorý tvoria priame a nepriame olfaktorické deskriptory (vôňa a chuť) spájané s arómou a príchuťou paradajky (listu, zeleného alebo zrelého plodu) a artičoky, ktoré možno identifikovať osobitne alebo v kombinácii. S olejom sa takmer vždy spája aj deskriptor čerstvej trávy.

Ďalší typický znak oleja „Sicilia“ sa týka kategórie, do ktorej patrí, teda ovocné oleje. Takmer vždy ho možno zaradiť do kategórie medzi strednou a intenzívnou ovocnou arómou a príchuťou, pričom pozitívne deskriptory znakov, ako je horkosť a štipľavosť, sú veľmi vyvážené.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Vďaka polohe uprostred Stredozemného mora ostrov Sicília počas histórie často menil pánov a podliehal mnohým rôznym vplyvom (kultúrnym, architektonickým, náboženským, kulinárskym atď.). Symbolom tohto dlhého procesu obohacovania, pokiaľ ide o plodiny, metódy pestovania a odrodovú biodiverzitu, je predovšetkým odvetvie pestovania olív. Vďaka týmto podmienkam je Sicília bohatá, pokiaľ ide o počet pestovaných odrôd, ako aj o používané metódy pestovania, čo pomohlo vytvoriť jedinečný profil pestovania olív a výroby olivového oleja, ktorý nemožno zopakovať nikde inde.

Olej s chráneným zemepisným označením „Sicilia“ sa musí získať z týchto kultivarov olivy, ktoré sa vyskytujú samostatne alebo v kombinácii v olivových hájoch a ktoré sa rozdeľujú, ako je uvedené ďalej, podľa dôležitosti a zastúpenia:

Hlavné zastúpené kultivary sú: Biancolilla, Cerasuola, Moresca, Nocellara del Belice, Nocellara Etnea, Ogliarola Messinese a Tonda Iblea.

Menej zastúpené kultivary: Aitana, Bottone di Gallo, Brandofino, Calatina, Cavalieri, Crastu, Erbano, Giarraffa, Lumiaru, Marmorigna, Minuta, Nasitana, Nerba, Nocellara Messinese, Olivo di Mandanici, Piricuddara, Santagatese, Vaddarica, Verdello, Verdese, Zaituna a ich synonymá. Môžu sa použiť aj iné kultivary vyskytujúce sa v olivových hájoch, a to v maximálnej miere 10 %. Pokiaľ je viac než 10 % kultivarov vyskytujúcich sa v poľnohospodárskom podniku inej odrody, oblasti pestovania olív nemôžu byť evidované v systéme monitorovania CHZO „Sicilia“.

Hlavné kultivary sa vyskytujú na vyše 85 % oblasti pestovania olív v regióne.

Olej vyrábaný zo všetkých uvedených kultivarov, ktoré sa používajú samostatne alebo v kombinácii, má organoleptický profil (už opísaný v časti 3.2), ktorý priemerný spotrebiteľ ľahko rozpozná vďaka charakteristickej vôni a chuti. Tie sú vymedzené v strednom až vysokom rozsahu vnímania v spojení s uvedenými deskriptormi ako zelená alebo zrelá paradajka, artičoka a čerstvá tráva.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výrobného procesu – pestovanie, zber olív a získavanie oleja – sa musia uskutočniť vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Skladovanie aj balenie panenského olivového oleja s chráneným zemepisným označením „Sicilia“ sa musí uskutočniť v oblasti výroby určenej v špecifikácii. Je to tak jednak zo zjavného dôvodu, že územie je geograficky oddelené od zvyšku európskeho kontinentu, ale aj preto, aby sa zabránilo vystaveniu výrobku chemickým/fyzikálnym faktorom počas prepravy, čo by viedlo k poklesu oxidačnej stability, a tak k zhoršeniu kvalitatívnych vlastností, najmä polyfenolov, ktoré patria k poznávacím znakom panenského olivového oleja s chráneným zemepisným označením „Sicilia“. Okrem toho existuje na Sicílii sieť 251 spoločností zaoberajúcich sa fľašovaním (údaje AGEA, 2013), ktoré sú rozšírené na celom ostrove a ktorých dlhoročné know-how zaručuje zachovanie indikátorov kvality. Olej s chráneným zemepisným označením „Sicilia“ musí byť uvedený na trh vo vhodných nádobách s objemom najviac 5 litrov.

3.6. Špecifické pravidlá označovania výrobku, na ktorý sa vzťahuje registrovaný názov

K výrobku s chráneným zemepisným označením „Sicilia“ je zakázané pridávať akýkoľvek opis, ktorý sa výslovne neuvádza v tejto špecifikácii výrobku, vrátane týchto prídavných mien: fine (jemný), scelto (výberový), selezionato (výberový) alebo superiore (vyššej kvality). Pravdivé a overiteľné odkazy opisujúce metódy individuálnych výrobcov sú povolené, napríklad: monovarietale (jednoodrodový), za čím nasleduje názov použitého kultivaru, raccolto a mano (z ručne zbieraných olív) atď. Mená, obchodné názvy a názvy značiek sa smú pravdivo použiť pod podmienkou, že nemajú pochvalný význam a nezavádzajú spotrebiteľa. Názvy poľnohospodárskych podnikov, statkov a fariem možno použiť len vtedy, keď sa olej vyrába výlučne z olív zozbieraných v olivových hájoch patriacich príslušnému poľnohospodárskemu podniku. Odkaz na balenie v poľnohospodárskom podniku zaoberajúcom sa pestovaním olív alebo v združení poľnohospodárskych podnikov zaoberajúcich sa pestovaním olív alebo v podniku, ktorý sa nachádza v oblasti výroby, je dovolený iba vtedy, ak sa olej balí v príslušnom poľnohospodárskom podniku. Používanie iných zemepisných označení je zakázané. Chránené zemepisné označenie „Sicilia“ musí byť zobrazené na etikete zreteľným a nezmazateľným písmom, aby ho bolo možné rozlíšiť od všetkých ostatných uvedených informácií. Spôsob, akým sa olej identifikuje, okrem toho musí spĺňať pravidlá označovania stanovené v platných právnych predpisoch. Na etikete je povinné uviesť rok výroby oleja.

4. Stručné vymedzenie zemepisnej oblasti

Oblasť výroby extra panenského olivového oleja s CHZO „Sicilia“ zahŕňa celé administratívne územie regiónu Sicília.

5. Súvislosť so zemepisnou oblasťou

Osobitá zemepisná poloha Sicílie vytvára prírodné podmienky potrebné na výrobu extra panenského olivového oleja s výraznými chemickými/fyzikálnymi a organoleptickými vlastnosťami opísanými v špecifikácii.

Pokiaľ ide o biodiverzitu, geografické oddelenie územia od európskeho kontinentu viedlo k výnimočnej rozmanitosti odrôd tohto druhu, čím sa územie odlišuje od iných oblastí pestovania olív.

Organoleptické vlastnosti extra panenského olivového oleja s CHZO „Sicilia“ určujú pôdne, klimatické a ľudské faktory, ktoré sú úzko spojené s územím.

Vďaka súvislosti medzi územím, olivovníkmi a sicílskou kultúrou vznikol výrobok, ktorého povesť preukázali mnohé vyznamenania, ktoré extra panenskému olivovému oleju „Sicilia“ udelili odborníci v odvetví a spotrebitelia.

Treba poznamenať, že podľa právnych predpisov sa výrobcom oleja pod hrozbou vysokých pokút zakazuje, aby na etiketách uvádzali zemepisné odkazy, čo má výrazný negatívny vplyv, pokiaľ ide o uvádzanie odkazov na názov pri propagačných akciách vrátane webových stránok.

Napriek tomu vďaka súvislosti medzi územím, olivovníkmi a sicílskou kultúrou vznikol výrobok, ktorého povesť preukázali mnohé vyznamenania, ktoré extra panenskému olivovému oleju vyrobenému na Sicílii udelili odborníci v odvetví a spotrebitelia.

V posledných desaťročiach výrobcovia extra panenského olivového oleja „Sicilia“ opakovane získali mnohé vyznamenania vo všetkých najdôležitejších medzinárodných súťažiach olivových olejov.

Olej získal 1., 2. a 3. miesto v súťaži Orciolo d’Oro vo všetkých alebo aspoň v jednej z kategórií jemný, stredne intenzívny a intenzívny, väčšinou v kategórii stredne intenzívny a intenzívny, a to v rokoch 1997, 1998, 2001, 2002, 2003, 2004, 2005, 2006, 2007, 2008 a 2012; 1. a 2. miesto v rokoch 2009 a 2010; 3. miesto v roku 2011; a 1. miesto v roku 2013.

Vyhral zlatú medailu (Sol d’Oro) v súťaži Sol d’Oro v rokoch 2009, 2010 a 2011, striebornú medailu (Sol d’Argento) v rokoch 2009, 2012 a 2013 a bronzovú medailu (Sol di Bronzo) v rokoch 2010, 2011, 2012 a 2013.

Získal 1., 2. a 3. miesto v súťaži Sirena d’Oro di Sorrento v rokoch 2003, 2004, 2005 a 2006 a 2. a 3. miesto v ďalších rokoch.

Poľnohospodárke podniky vyrábajúce extra panenský olivový olej „Sicilia“ vyhrali 1., 2. a 3. miesto v súťaži Leone d’Oro v roku 2007 a 1. miesto v rokoch 2010 a 2012.

Od roku 1996 vyhral olivový olej „Sicilia“ pätnásťkrát 1. miesto v troch kategóriách na súťaži Cena Montiferru, ako aj niekoľko 2. a 3. miest.

Táto povesť je výsledkom materiálnej hodnoty výrobku (chemických/fyzikálnych a organoleptických vlastností) a vnímania jeho nehmotnej hodnoty, ktorá sa vyvíjala počas stáročnej histórie pestovania olivovníkov a výroby oleja na Sicílii.

Dôkazy o povesti extra panenského olivového oleja „Sicilia“ možno nájsť aj v historických záznamoch, ktoré dokazujú, že niekoľko výrobcov oleja trvalo na tom, aby sa sicílsky pôvod ich výrobku uvádzal na etikete.

Pred rokom 1992 bolo zozbieraných niekoľko faktúr o predaji z rokov 1988 a 1989, na ktorých je uvedené označenie „Sicilia“. Viaceré faktúry určené pre zahraničný trh sa týkajú rokov 1996 a 2000.

Odkaz na názov je zjavný aj v katalógu sicílskych olivových olejov, ktorý bol uverejňovaný v rokoch 1997 až 2009.

Dokumentácia obsahuje aj viacero etikiet obsahujúcich slovo „Sicilia“ z fliaš oleja balených a označených v iných krajinách ako v Taliansku (Carluccio’s, Londýn – Olio extra vergine d’oliva – Sicilia), niekoľko etikiet oleja Agata & Valentina Extra Virgin Sicilian Olive Oil distribuovaného v USA a oleja Trader Giotto’s, ktoré evokujú názov „Sicilia“, etikety lisovne oleja Barbera s označením názvu „Sicilia“ pre zahraničné trhy, ako aj etikety spoločnosti EFFe1 srl obsahujúce označenie „Sicilia“.

Extra panenský olivový olej „Sicilia“ časom zaznamenal zvýšenie kvality výroby, ako aj zlepšenie povesti na rozličných trhoch. To znamená, že olej je predmetom napodobňovania, čo spôsobuje vážne finančné straty.

Oblasť výroby extra panenského olivového oleja s CHZO „Sicilia“ možno podľa Köppenovej klasifikácie podnebia vymedziť ako vlhké mierne podnebie (typ C), kde priemerná teplota najchladnejšieho mesiaca je nižšia než 18 °C, ale vyššia než – 3 °C, prípadne presnejšie možno povedať, že to je vlhké subtropické mezotermálne podnebie so suchými letami (typ Csa), t. j. typické stredozemské podnebie, ktoré sa vyznačuje priemernou teplotou v najteplejšom mesiaci vyše 22 °C a režimom zrážok s koncentráciou zrážok v chladnom období (jeseň/zima).

Stredozemské podnebie (Cs) je najmenej prevládajúce z miernych podnebí a v prípade Sicílie sa prejavuje mnohými vlastnosťami, ktoré významne ovplyvňujú chemické a najmä organoleptické zloženie extra panenského olivového oleja. Vďaka tomuto zloženiu sa značne odlišuje od oleja vyrobeného v susedných zemepisných oblastiach, najmä pokiaľ ide o pomer mononenasýtených a polynenasýtených mastných kyselín a kvalitu biofenolov a prchavých aromatických zlúčenín (alkoholov, aldehydov a esterov).

Vlastnosti extra panenského olivového oleja s CHZO „Sicilia“ sú aj výsledkom slnečného žiarenia, teploty, vlhkosti a vetra; tieto faktory podstatne ovplyvňujú fyziológiu olivovníka a ovplyvňujú fázy vegetačného pokoja a opätovného rastu, ako aj všetky ďalšie fázy fenologického vývoja (kvitnutie, vznik a vývoj plodu, začiatok zrenia, zrenie). Množstvo fotosynteticky aktívneho žiarenia (PAR) v tejto oblasti Stredozemia vytvára podmienky na väčšie hromadenie biomasy v rôznych orgánoch rastliny, ktoré spolu s obmedzenou dostupnosťou vody a miernymi teplotami spôsobuje zvýšenie celkového obsahu biofenolov a predovšetkým špecifických fenolov, ako aj ďalších prekurzorových zlúčenín, ktoré tvoria arómu oleja. Obmedzená dostupnosť vody a všetky opísané vynikajúce klimatické podmienky, ktoré najlepšie určujú povahu ostrova, takisto vedú k neustálej prítomnosti deskriptorov horkosti a štipľavosti, ktoré majú u olivového oleja s CHZO „Sicilia“ vždy stredné hodnoty väčšie než 2 a v každom prípade hodnoty, vďaka ktorým sa olej zaraďuje prevažne do kategórií intenzívny a stredne intenzívny. Opísané pôdne a klimatické faktory ovplyvňujú nielen mieru rastu plodín (CGR) spojenú s fotosyntézou (množstvo slnečného žiarenia, povrch a štruktúra listov), ale aj dýchacie procesy rastlinných buniek a metabolické cesty, ktoré vytvárajú široké spektrum rastlinných metabolitov: aminokyseliny, lipidy a ich zlúčeniny, izoprenoidy (napr. terpény vrátane skvalénu, mentolu a limonénu, vďaka ktorým rastliny, kvety a plody získavajú svoju charakteristickú vôňu, biosyntetické prekurzory sterolov) a porfyrín (spojený s chlorofylom a fotosyntézou).

V profile opísanom v časti 3.2 sa vymedzuje jedinečná povaha olivového oleja s CHZO „Sicilia“, ktorá sa systematicky preukazuje neustálou prítomnosťou aróm zelenej paradajky, artičoky a čerstvej trávy, ktorých výskyt podporujú uvedené klimatické podmienky, ako aj organoleptickými vlastnosťami, ktoré sa vždy spájajú s hlavnými kultivarmi uvedenými v časti 3.3.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Úplné znenie špecifikácie výrobku je dostupné na internete: http://www.politicheagricole.it/flex/cm/pages/ServeBLOB.php/L/IT/IDPagina/3335.

Prípadne:

prejdite priamo na domovskú stránku ministerstva poľnohospodárskej, potravinovej a lesníckej politiky (www.politicheagricole.it) a kliknite na časť „Prodotti DOP IGP“ (v pravej hornej časti obrazovky), potom na časť „Prodotti DOP IGP STG“ (v ľavej časti obrazovky) a napokon na časť „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.